நவோமி சந்தா

நவோமி சந்தா (Naomi Chanda) வடக்கு சாம்பியாவின் சின்சாலியைத் தளமாகக் கொண்ட ஒரு சாம்பியன் விவசாயியும் மற்றும் விவசாயப் பயிற்சியாளரும் ஆவார். இவர் பெண் கல்விக்கான பிரச்சாரத்துடன் இணைந்து காலநிலை-நவீன விவசாய நுட்பங்களை கற்பிக்கிறார். மேலும் தனது சமூக முன்முயற்சிகள் மூலம் பெண்கள் கல்வி மற்றும் அதிகாரத்திற்கு வருவதை ஆதரிக்கிறார்.

 இளமை வாழ்க்கை 
நவோமி சந்தா வடக்கு சாம்பியாவில் பிறந்து, சின்சாலி மாவட்டத்தில் தனது தாயால் வளர்க்கப்பட்டார். இவரின் தந்தை இவர் குழந்தையாக இருந்தபோது காலமானார்.  நவோமிக்கு பள்ளிக் கட்டணம், சீருடைகள் மற்றும் பிற அத்தியாவசியப் பொருட்களின் செலவுகள் போன்றவற்றை வழங்குவதில் இவரின் தாயார் சவால்களை எதிர்கொண்டார். நிதி சிக்கல்கள் காரணமாக இவரது கல்வி ஆபத்தில் இருந்தபோதிலும், சந்தா ஆரம்ப மற்றும் இடைநிலைப் பள்ளியில் தொடர்ந்து பயின்றார்.

மேல்நிலைப் பள்ளியில், இவரது கல்விக்கு நிதி உதவியை வழங்க ஒரு சர்வதேச அரசு சாரா, இலாப நோக்கற்ற அமைப்பான பெண் கல்விக்கான பிரச்சாரம் (காம்ஃபெட் ) என்ற சங்கம் நடவடிக்கை எடுக்கும் வரை இவரது நிலைமை னோசமாகவே இருந்தது பள்ளிக் கட்டணம், சீருடைகள் மற்றும் பொருட்களை உள்ளடக்கிய இந்த உதவி இவரது பள்ளிப் படிப்பை முடிக்க அனுமதித்தது.

 தொழில் வாழ்க்கை 
2016 ஆம் ஆண்டில் மேல்நிலைப் பள்ளியை முடித்த பிறகு, சந்தா பெண் கல்விக்கான பிரச்சாரச் சங்கத்தில் சேர்ந்தார். இது அமைப்பின் ஆதரவுடன் கல்வி கற்ற பெண்களின் வலையமைப்பாகும். இவர் ஆரம்பத்தில் ஒரு கற்றல் வழிகாட்டியாகப் பயிற்சி பெற்றார். தனது சமூகத்தில் உள்ள மாணவர்களுக்கு வாழ்க்கைத் திறன்கள் மற்றும் சுய மேம்பாட்டு அமர்வுகளை வழங்கினார். "எனது சிறந்த உலகம்" பாடத்திட்டத்தின் ஒரு பகுதியாக இந்த அமர்வுகள் மாணவர்களின் நம்பிக்கை, சிக்கலைத் தீர்க்கும் திறன்கள் மற்றும் அவர்களின் உரிமைகள் மற்றும் பொறுப்புகள் குறித்த விழிப்புணர்வை மேம்படுத்துவதை நோக்கமாகக் கொண்டுள்ளன.

உள்ளூர் தலைவர் வழங்கிய நிலத்தில் நிறுவப்பட்ட சின்சாலியில் உள்ள கேம்ஃபெட்டின் காலநிலை செயல்விளக்கப் பண்ணையில் விவசாய வழிகாட்டியாக மாறுவதன் மூலம், பரந்த சமூகத் தேவைகளை நிவர்த்தி செய்வதில் சந்தா தனது கவனத்தை விரிவுபடுத்தினார்.  இளம் பெண்களுக்கு பேண்தகு விவசாய நுட்பங்களில் பயிற்சி அளிப்பதற்கான மையமாக இந்த பண்ணை செயல்படுகிறது. சந்தாவும் இவரது சகாக்களும் வறள் நிலத் தாவரங்களைநடவு செய்தல், இரசாயன உரங்களுக்கு பதிலாக எரு உரங்களைப் பயன்படுத்துதல் மற்றும் வேளாண்மையில் பல்லுயிர்ப் பெருக்கத்தை ஒருங்கிணைத்தல் போன்ற நடைமுறைகளை ஊக்குவிக்கின்றனர்.

நவோமி சந்தா 150 க்கும் மேற்பட்ட பெண்கள் மற்றும் சிறுமிகளுக்கு காலநிலை மாற்றத்திற்கு விவசாய நடைமுறைகளை மாற்றியமைப்பதில் பயிற்சி அளித்துள்ளார். உள்ளூர் சிறு விவசாயிகள் மற்றும் பள்ளி மாணவர்களுக்கு விவசாய நுட்பங்களை கற்பிக்கும் சமூக மேம்பாட்டுத் திட்டங்களையும் இவர் நடத்துகிறார். நீடித்த வறட்சி மற்றும் ஒழுங்கற்ற மழைப்பொழிவு போன்ற சுற்றுச்சூழல் சவால்களுக்கு எதிராக மீள்தன்மையை உருவாக்குவதே இந்த முயற்சிகளின் நோக்கமாகும்.

காம்ஃபெட் சங்கத்தில் 2019 இல் மாவட்டத் தலைவராகவும் பின்னர் 2022 இல் சாம்பியாவின் தேசியத் தலைவராகவும் பணியாற்றினார். இந்தப் பதவிகளில் பெண்களுக்கான கல்வி மறு நுழைவுக் கொள்கைகளை ஆதரிப்பதும் சமூக முன்முயற்சிகளை ஆதரிப்பதும் அடங்கும். 2024 ஆம் ஆண்டில், பிபிசியின் உத்வேகமளிக்கும் 100 பெண்கள் பட்டியலில் நவோமி சந்தா இடம்பெற்றார்.

 சொந்த வாழ்க்கை 
நவோமி சந்தா பாதிக்கப்படக்கூடிய சிறுமிகளின் பள்ளிக் கட்டணத்தை ஈடுகட்டுவதன் மூலமும், சீருடைகள் மற்றும் பிற அத்தியாவசிய பொருட்களை வழங்குவதன் மூலமும் ஆதரிக்கிறார். இவர் ஒரு சிறிய வீட்டு அலங்காரப் பொருட்கள் வணிகத்தை நடத்தி வருகிறார். இதில்வரும் இலாபங்களைப் பயன்படுத்தி தனது சமூகத்தில் பின்தங்கிய குழந்தைகளுக்கு உதவுகிறார். சந்தா தனது குடும்ப வீட்டை சிறுமிகளுக்கான தங்குமிடமாக மாற்றினார். சிறுவர் திருமண அபாயத்தில் உள்ளவர்களுக்கு பாதுகாப்பான இடத்தை வழங்குகிறார். மேலும், அவர்களின் கல்வி முயற்சிகளுக்கு ஆதரவளித்தார்.

 மேற்கோள்கள் 

பகுப்பு:வாழும் மக்கள்